## Ruth Merino visita els locals cedits per la Generalitat a l’Ajuntament de Benidorm que els destinarà a servicis municipals i atenció a la ciutadania

*** La cessió gratuïta dels locals per un màxim de fins a 30 anys estalvia més de 101.000 euros a la Generalitat en concepte d’IBI
* La consellera d’Hisenda destaca que este acord permet acostar els servicis als veïns de la localitat i donar cabuda a entitats que promouen la participació ciutadana**

La consellera d’Hisenda, Ruth Merino, ha visitat este dilluns juntament amb l’alcalde de Benidorm, Toni Pérez, i el director general de Patrimoni, Tony Woodward, les instal·lacions del PROP i els antics jutjats de l’avinguda Beniardà, l’ús de la qual ha sigut cedit per la Generalitat al Consistori.

La cessió gratuïta dels locals en els quals es trobaven els antics jutjats permet al consistori disposar d’un espai de 1.250 metres quadrats durant un període de fins a 30 anys. La Generalitat s’estalviarà més de 101.000 euros en concepte d’IBI per un immoble que romania tancat des de fa anys.

L’Ajuntament utilitzarà estos locals com a extensió administrativa de servicis PROP dirigida a la ciutadania i per a altres servicis municipals. També es preveu la presència d’entitats, associacions i col·lectius de participació ciutadana.

Ruth Merino ha subratllat que esta cessió permet recuperar l’activitat i donar un nou ús a un immoble que havia estat tancat durant anys amb un propòsit clar: acostar els servicis a la ciutadania.

La cessió dels locals dels antics jutjats de l’avinguda Beniardà es va formalitzar per acord del Consell el passat 15 d’abril de 2025 i del Ple de l’Ajuntament de Benidorm el 30 de maig.

Amb este acord el Consell ha atés les reivindicacions que realitzava sense èxit el consistori del Benidorm des de 2016, “perquè els principis fonamentals en la gestió del patrimoni públic han de basar-se en l’operativitat, utilitat i proximitat”, ha destacat la consellera d’Hisenda.

Merino també ha ressaltat el compromís del Consell “amb la reutilització i optimització eficient del patrimoni públic valencià” i ha assenyalat que amb este acord es fa un pas més “en eixa col·laboració lleial entre Generalitat i Ajuntament, transformant un espai tancat i sense ús en un recurs viu, útil i obert a tota la ciutadania”.

Fecha: 23/06/2025